Η κρεμ καραμελέ της κ. Αρτεμισίας Λυμπεράκη είναι η ωραιότερη που έχουμε δοκιμάσει
Bελούδινη, ισορροπημένη και υπέροχα κρεμώδης κρεμ καραμελέ με συνταγή μιας φημισμένης οικοδέσποινας των Αθηνών, της κ. Αρτεμισίας Λυμπεράκη.
1 λίτρο φρέσκο γάλα, πλήρες, 6 αυγά, 180 γρ. ζάχαρη, 2 βανίλιες*, 9 κουτ. σούπας ζάχαρη, 6 κουτ. σούπας νερό
Για να ετοιμάσουμε την κρέμ καραμελέ σε ένα μπολ χτυπάμε τα αυγά με έναν αυγοδάρτη μέχρι να αφρατέψουν καλά.Σε ένα άλλο μπολ βάζουμε το γάλα, τη ζάχαρη και τις βανίλιες. Προσθέτουμε τα αυγά περνώντας τα από ψιλό σουρωτό, για  να συγκρατήσουμε τυχόν ίνες.Ανακατεύουμε όλα τα υλικά μαζί.Προθερμαίνουμε τον φούρνο στους 200°C.Σε ένα τηγανάκι βάζουμε τη ζάχαρη με το νερό και τοποθετούμε σε μέτρια φωτιά. Θέλει προσοχή: ανακατεύουμε συνέχεια και περιμένουμε να αρχίσει σιγά σιγά να αλλάζει χρώμα και να σχηματιστεί μια καφετί καραμέλα. Δεν την αφήνουμε να σκουρύνει πάρα πολύ, γιατί θα καεί. Σε μια φόρμα μεταλλική με τρύπα στη μέση (αυτή που φτιάχνουμε τα κέικ) ή σε άλλη της αρεσκείας μας χύνουμε την καραμέλα γύρω γύρω, φροντίζοντας να καλύψει όλο τον πυθμένα και λίγο από τα πλαϊνά.Αδειάζουμε πάνω από την καραμέλα το μείγμα της κρέμας.Τοποθετούμε τη φόρμα σε ένα βαθύ ταψί και το γεμίζουμε με νερό, μέχρι να φτάσει περίπου στο μέσον της φόρμας.Μεταφέρουμε προσεκτικά στον προθερμασμένο φούρνο, τον χαμηλώνουμε στους 180°C και ψήνουμε για 1 ώρα.Βγάζουμε και αφήνουμε την κρεμ καραμελέ να κρυώσει καλά εκτός ψυγείου. Πρέπει να σταθεί κάποιες ώρες. Μπορούμε να την ετοιμάσουμε το ίδιο πρωί αν πρόκειται να τη σερβίρουμε μεσημέρι ή το μεσημέρι για το βράδυ. Αν την ετοιμάσουμε από την προηγούμενη μέρα, θα τη διατηρήσουμε σε δροσερό μέρος ή στο ψυγείο.Όταν είμαστε έτοιμοι να σερβίρουμε, τοποθετούμε μια στρογγυλή πιατέλα  πάνω στη φόρμα με το γλυκό. Πιάνουμε γερά την πιατέλα μαζί με τη φόρμα και τα αναποδογυρίζουμε. Αφαιρούμε τη φόρμα (αν δεν γλιστράει εύκολα, την τραντάζουμε ελαφρώς) αφήνοντας την καραμέλα να γλιστρήσει και να περιχύσει την κρέμα. Είναι σημαντικό η πιατέλα να χωράει το γλυκό καλά, ώστε να μην σπάσει η κρέμα. Επίσης, θα πρέπει να έχει ανασηκωμένο «γείσο» για να μην χυθεί η καραμέλα απέξω.
Αυγά,Γάλα,Ζάχαρη